google/wiki40b huggingface dataset:
Monografija

Monografija (gr. μονογραφία 'atskiras raštas') – skirtingai nei vadovas – išsamus darbas (leidinys); tyrinėjimas, skirtas vienam klausimui arba temai; mokslo publikacija. Tai gali būti koks nors išleistas mokslinis tyrimas, disertacija, habilitacija ar jos, kitokio (paprastai didelės apimties) darbo pagrindu parengtas veikalas, kūrinys. Neperiodinis ir netęstinis bibliografinis vienetas. Autorius – paprastai vienas asmuo. Gali būti ir kolektyvinė monografija.
Julijonas Steponavičius

Biografija

1921 m. – 1930 m. mokėsi Vilniaus Vytauto Didžiojo gimnazijoje, 1930 m. – 1936 m. studijavo Vilniaus kunigų seminarijoje ir Vilniaus universitete. 1936 m. parašė magistro darbą lenkų kalba apie Vytautą Didįjį ir apgynė teologijos magistro laipsnį. 1936 m. birželio 21 d. Vilniaus arkikatedroje arkivyskupas R. Jalbžykovskis jį įšventino kunigu. Liepos 5 d. Gervėčių bažnyčioje jaunasis kunigas atlaikė pirmąsias Šv. Mišias. Netrukus buvo paskirtas į Rodūnią vikaru, ten lenkų valdžios buvo persekiotas. Perkeltas kapelionu ir tikybos dėstytoju į Gardino Bernardinų mergaičių mokyklą. Nuo 1939 m.  buvo klebonas Palūšėje, nuo 1941 m. – Naujajame Daugėliškyje, nuo 1946 m. – Adutiškyje. Nuo 1953 m. buvo verbuojamas KGB, bet principingas kunigas atsisakė bendradarbiauti ir dalyvauti sovietinės propagandos kampanijose. 1955 m. gegužės 22 d. Julijonas Steponavičius popiežiaus Pijaus XII nominuotas tituliniu Antarado vyskupu ir Panevėžio vyskupo Kazimiero Paltaroko augziliaru. Kadangi tuo metu Panevėžio vyskupas administravo ir Vilniaus vyskupiją, Julijonas Steponavičius netrukus persikėlė į Vilnių.
1957 m. buvo paskirtas Panevėžio ir Vilniaus vyskupijų apaštališkuoju administratoriumi su rezidencinio vyskupo teisėmis. Įgaliojimus pradėjo vykdyti 1958 m. sausio 3 d., nuolat konfliktavo su sovietų valdžia. Atsisakęs paklusti LTSR partinių organizacijų reikalavimams uždrausti kunigams katekizuoti vaikus, rengti rekolekcijas, atlaidus, jaunimui dalyvauti bažnytinėje veikloje (patarnauti šv. Mišiose, dalyvauti procesijose, chore), šventinti į kunigus tris įtariamus bendradarbiavimu su KGB seminarijos klierikus, taip pat už veiklesnių kunigų rėmimą. Nepaklusęs uždrausti jaunimui dalyvauti religinėje veikloje, 1961 m.  sausio 18 dieną, Religijos reikalų tarybos įgaliotinio J. Rugienio reikalavimu vyskupas J. Steponavičius buvo nušalintas nuo vyskupo pareigų ir ištremtas į Žagarę.
Joniškio rajono Vykdomasis komitetas jam operatyviai buvo paruošęs A. Ždanovo g. 5 (dabar P. Avižonio g. 5) trijų kambarių butą su paslėpta pasiklausymo aparatūra. Šalia, antrajame aukšte, gyveno tuometiniam saugumui dirbusi šeima, nuolat perdavinėjusi žinias. 34 m² komunalinis butas buvo įrengtas avariniame name, be patogumų.
Tremtyje eidamas kunigo altaristos pareigas rėmė pogrindinę Lietuvos Katalikų bažnyčios veiklą, Tikinčiųjų teisėms ginti katalikų komitetą ir sąjūdį, šventino į kunigus baigusiuosius pogrindinę kunigų seminariją, davė leidimą steigti Eucharistijos bičiulių sąjūdį.
1988 m. gruodžio 28 d. leista eiti Vilniaus arkivyskupijos apaštališkojo administratoriaus pareigas. 1989 m. vasario 7 d. popiežiaus Jono Pauliaus II pakėlė arkivyskupu ir paskyrė Vilniaus arkivyskupijos ordinaru.
Arkivyskupas Julijonas Steponavičius mirė Vilniuje 1991 m. birželio 18 d., palaidotas birželio 24 d. Vilniaus arkikatedros bazilikos Vyskupų kriptoje, 1992 m. perlaidotas Tremtinių koplyčioje prie vakarinės sienos.
1999 m. vasario 1 d. Lietuvos Respublikos Prezidentas Valdas Adamkus dekretu Nr. 311 Vilniaus arkivyskupą Julijoną Steponavičių (po mirties) apdovanojo Vyčio kryžiaus 3 laipsnio ordinu (dabar Vyčio Kryžiaus ordino Komandoro didysis kryžius).
Inamdaras

Inamdaras (angl. inamdar) – feodalo titulas Indijoje, paplitęs Britų Indijos laikais ir anksčiau. Titulą suteikdavo asmenims, kurie gaudavo kaip dovaną (inam) žemės valdą už ypatingą tarnybą valdovui ar valstybei.
Vėliau britai įvedė keletą įstatymų, kurie apibrėžė inamdarų teises ir pareigas jų teritorijose, pvz., 1869 m. VIII Madraso inamų aktas. Egzistavo speciali inamų komisionieriaus (inam commissioner), turėjusio sekti inamų pajamas bei įrašus apie jų žemes, pareigybė.
Indijai tapus nepriklausoma valstybe jos regionuose buvo priimti keli teisės aktai, kuriais buvo panaikintos inamdarų teisės ir atimtos jiems kažkada dovanotos žemės. Keli tokie teisės aktai vadinosi „Bombėjaus asmeninių inamų panaikinimo aktas“ (Bombay Personal Inams Ablolition Act) (1953 m.), Bombay Pargana and Kukarni Watans (Abolition) Act (1950 m.), „Karnatakos religinių ir labdaros institucijų inamų panaikinimo aktas“ (Karnataka (Religious & Charitable Institutions) Inams Abolition Act) (1955 m.), „Karnatakos asmeninių ir kitokių inamų panaikinimo aktas“ (Karnataka (Personal and Miscellaneous) Inams Abolition Act) (1977 m.), „Haidarabado inamų panaikinimo aktas“ (Hyderabad Abolition of Inams Act) (1955 m.) ir kt.
Inamdarų valdų sistema buvo panaikinta kartu su indamdarų titulais. Tačiau dalis buvusių inamdarų šeimų ėmė naudoti žodį Inamdar kaip pavardę, kad išlaikytų turėtą paveldimą socialinę tapatybę.
Baisogalos Švč. Trejybės bažnyčia

Istorija

Karalius Žygimantas Augustas 1539 m. paskelbė dokumentą apie Baisogalos parapijos steigimą, bažnyčiai dovanojo 50 valakų žemės. Manoma, kad prieš tai buvo koplyčia be kunigo. Antroji medinė bažnyčia (kryžiaus plano) pašventina 1637 m., sudegė 1774 m. Ją atstojo laikina pastogė ant sudegusios bažnyčios pamatų. Bažnyčia 1781 m. atstatyta ir pašventinta.
1795 m. įkurta altarija. Bažnyčiai 1806 m. priklausė Januškonių ir Piepalių kaimai. Rusijos Vidaus reikalų ministras 1877 m. leido Baisogalos dvaro sodybos savininkui Vladui Komarui statyti naują mūrinę bažnyčią (jos sąmatinė vartė 28 653 rb). Ji 1882 m. pastatyta ir vyskupo Mečislovo Paliulionio konsekruota.

Architektūra

Bažnyčia istoristinė, (turi neoromaninio stiliaus, neogotikos, neorenesanso architektūros bruožų), su priestatais, vienabokštė. Fasadų kampuose stiebiasi bokšteliai. Šventorius apjuostas aukšta akmenų ir plytų mūro tvora.
Vilniaus Gabijos gimnazija

Istorija

Mokykla savo veiklą pradėjo 1989 m. kaip Vilniaus miesto 62-oji vidurinė mokykla. Iki spalio 19 d. pamokos vyko „Žemynos“ pagrindinės mokyklos II pamainoje. Spalio 20 d. mokiniai pirmą kartą pravėrė savosios mokyklos kabinetų duris, tad ši diena laikoma mokyklos gimtadieniu. 1992 m. išleista pirmoji 28 abiturientų laida. Rasa Raučelytė mokyklą baigė aukso medaliu, Renatas Aškinis – sidabro medaliu.
1993 m. suteikiamas „Gabijos“ vardas, kuris įpareigojo bei įpareigoja žmoniškajai šilumai ir šviesai, kūrybinei lakiai minčiai ir mokslinei išminčiai. 1994 m. 5-ojo mokyklos gimtadienio išvakarėse liaudies meistras skulptorius V. Rakuckis mokyklą papuošė Gabijos skulptūrėle.
1994 m. rugsėjo 1 d. Švietimo ir mokslo ministerijos nutarimu įsteigtos bandomosios humanitarinių mokslų gimnazijos klasės, 10-ųjų klasių mokiniams – taikomosios matematikos klasės. Bandomosios humanitarinių mokslų gimnazijos klasės bei taikomosios matematikos klasės atskleidė puikų mokytojų ir mokinių intelektinį potencialą, todėl įteisinamas mokyklos realinis – humanitarinis profilis ir 1997 m. gegužės 30 d. Švietimo ir mokslo ministerijos nutarimu Gabijos vidurinei mokyklai suteikiamas gimnazijos statusas. 1997 m. gruodžio 20 d. įvyko gimnazijos inauguracija. 2010 m. mokyklos pastatas renovuotas. Fasadas perdažytas tamsiai violetine spalva. 2015 m. mokykloje buvo renovuota mokyklos sporto salė.
Kantara

Kantara (gr. Κάστρο της Καντάρας) – pilis esanti Kipre. Tai pati ryčiausia salos pilis, kuri stovi Kirenijos kalnagūbrio šlaite, 630 m virš jūros lygio. Tvirtovė suteikė puikią galimybę kontroliuoti judėjimą Karpazo pusiasalyje ir Mesaorijos lygumoje.
Manoma, kad pilį X a. pastatė bizantijiečiai besigindami nuo arabų puolimų. Istorinėse kronikose pirmą kartą paminėta kartu su Ričardo Liūtaširdžio Kipro užgrobimu 1191 m. Pilis tuo metu buvo salos vietininko Izaoko Komnino prieglobsčiu.
1228 m. pilis labai nukentėjo nuo rojalistų atakų, po kurių ją reikėjo praktiškai visą atstatyti. Vėliau neteko strateginės reikšmės ir vietiniai dvarininkai ją naudojo kaip perkrovos punktą kalnų ožių ir leopardų medžioklės metu.
Partija „Jaunoji Lietuva“

Veikla

Partija dalyvavo ir savivaldybių, ir Seimo rinkimuose. S. Buškevičius buvo išrinktas Seimo nariu, o savivaldybių rinkimuose partijos atstovai 1995 m. gavo 16 vietų, 1997 m. – 9, 2000 m. – 6, 2002 m. – 2 vietas, 2007 m. - 2 vietas, 2011 m. - 4 vietas.
2000 m. dalis Lietuvių tautininkų sąjungos narių susijungė su „Jaunąja Lietuva“ į "Jaunosios Lietuvos“ ir naujųjų tautininkų sąjungą, vadovaujamą Stanislovo Buškevičiaus.
2005 m., rengiantis 2007 m. savivaldybių rinkimams, partija susigrąžino vardą „Jaunoji Lietuva“.
Real Zaragoza SAD

Istorija

Įkurtas 1932 m. Šis klubas net 58 sezonus yra žaidęs elito divizione La Liga pirmenybėse. O pastaraisiais metais nukrito į LaLiga2 pirmenybes.
Asonansas

Asonansas (lot. assonare 'darniai skambėti') – meninė priemonė, vienodų balsių kartojimasis poezijos kūrinyje ar jo dalyje. Asonansu stiprinamas kalbos raiškumas ir muzikalumas.
Terminal Choice

Terminal Choice – vokiečių gotikinės-industrinės muzikos grupė, susikūrusi 1993 m.
FK Luč-Ènergiâ Vladivostok

Istorija

Klubo ištakos siekia 1952 m. Buvo iškopę į elito divizioną, bet dažnai sunkiu iššūkiu tapdavo kelionės. Kadangi Vladivostokas labai nutolęs nuo kitų Rusijos miestų (iš Maskvos skrendant daugiau nei 6000 km), daugeliui komandų problemiška atvykti į Vladivostoką (išvargsta žaidėjai), todėl „Luč-Energija“ klubas ganėtinai sėkmingai žaidžia namų rungtynes. Tuo tarpu išvykose ir klubo žaidėjai pervargsta, todėl išvykose jiems žaisti sudėtingiau.
Lipniakas (Suvalkų valsčius)

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Bank DnB NORD

Bank DnB NORD A/S – Baltijos jūros regione veikiantis norvegiško bei vokiško kapitalo bankas.
Steigėjai – Norvegijos bankas DnB NOR Bank ASA ir Vokietijos bankas NORD/LB.
Lietuvoje Bank DnB NORD A/S priklauso AB DnB NORD bankas.
Kapa (audeklas)

Kapa – audeklas, kurį vietiniai havajiečiai gamina iš tam tikrų erškėtiečių ir dedešviečių rūšių medžių ir krūmų karnų pluošto.
Kapa yra panašus į tapą – audeklą, kurį gamina Polinezijoje, tačiau skiriasi gamybos metodais. Havajiečių kalbose /k/ fonema atitinka polineziečių kalbos /t/.
Iš kapos paprastai darydavo tokius drabužius kaip malo (vyrų dėvimas šlauniaraištis) ir pāʻū (moterų dėvimas užsiaučiamas sijonas). Iš kapos darydavo ir kīhei, kuriuos užsimesdavo ant pečių. Kiti kapos panaudojimo būdai priklausė nuo kastos ir asmens padėties senojoje havajiečių bendruomenėje. Kapa moe (lovatiesės) būdavo skirtos tik ali’ijams (vadų kasta) o kapos drabužius – tik kāhunams (dvasininkų kasta).
Kultūriniai antropologai išsiaiškino kapos kūrimo metodus, kurie pasirodo unikalūs Havajų saloms. Mėgstamiausias karnų plaušų šaltinis kapai buvo tikrasis popiermedis (havaj. Wauke; lot. Broussonetia papyrifera), bet juos išgaudavo ir iš paprastojo duonmedžio (havaj. ʻulu, lot. Artocarpus altilis, ōpuhe (lot. Urera spp.),, maʻaloa (lot. Neraudia melastomifolia), māmaki (lot. Pipturus albidus), ʻākala (lot. Rubus hawaiensis), ʻākalakala (lot. Rubus macraei) ir kinrožės hau (lot. Hibiscus tiliaceus).

Popiermedį nukirsdavo ir mirkydavo vandenyje. Tada guldydavo ant poliruoto akmens plokštės (havaj. kua kūkū) ir daužydavo su apvaliu muštuvu (havaj. hōhoa). Po pirmojo daužymo etapo kapą pernešdavo į šventą namą kur ją daužydavo antrą kartą, bet tai vykdavo jau kaip religinis ritualas. Čia kapos gamintojai naudodavo kitokį muštuvą ʻiʻe kūkū – muštuvą, kuris turėdavo keturias plokštumas, kiekviena skirtingai išraižyta. Raižiniai atsispausdavo audekle, palikdami unikalius įspūdžius.

Europiečiams atradus Havajus pirkliai specialiai keliaudavo į Havajus kapos.
Benediktas Rutkūnas-Rutkauskas

Biografija

1926–1930 m. Lietuvos universitete studijavo germanistiką. Mokytojavo Vilkaviškyje, Žagarėje, Kėdainiuose (1936–1937 m.). Studijas baigė 1943 m. 1944 m. pasitraukęs į Vokietiją, dėstė lietuvių gimnazijose. 1949 m. persikėlė į JAV.

Kūryba

Rutkūnas debiutavo 1926 m. eilėraščiais, svyruodamas tarp simbolizmo ir avangardizmo. Pirmuosiuose rinkiniuose simbolistinė kalnų, bedugnių, urvų, tyrlaukių leksika ir rūsti tonacija („Pakibo sunkios švino žvaigždės / ant kruvino dangaus“) pynėsi su urbanistiniais įvaizdžiais (trotuarai, bulvarai) ir komanduojančiais šūksniais („žeme, užsidėk kepurę“) į gana neryškų, vidinės energijos stokojantį kalbėjimą. Pirmaisiais sovietinės okupacijos metais išėjusiame „Gyvenimo tvane“ rašė apie vyrus milžino pečiais, kurie „dalbom žemę / saulėn gręžia“ ir „tautų šeimoj pins laisvės giesmę / daugiabalsę“. Išeivijos metų kūryboje Rutkūnas grįžo prie skaidraus gamtovaizdžio, folklorinių tonų dainingo ketureilio, nusistovėjusio paskutiniajame prieškario dešimtmetyje, neišvengdamas perdėm lengvo, net proginio eiliavimo. „Nuodėmės“ – poetizuotos stilistikos kaimą idealizuojančių eskizinių vaizdelių ir apsakymėlių rinkinys.
Usėnai

Usėnų tragedija

1965 m. birželio 6 d. būrelis Usėnų kaimo vaikų, miškelyje suradę po karo užsilikusį sprogmenį, bandė jį ardyti. Sprogimas buvo galingas, žuvo 7 buvę berniukai: Arvydas Dulkys (10 m.), Romas Kiltinavičius (14 m.), Romas Kriaučiūnas (14 m.), Saulenis Naujokas (11 m.), Benediktas Štraitas (12 m.), Bronius Toliušis (15 m.) ir Petras Toliušis (13 m.). Vaikų žuvimo vietoje pastatytas paminklas.
99%

99% – savaitraštis ne vien jaunimui, leistas 1991–1992 m. Vilniuje.

Istorija

Pirmieji 4 numeriai išėjo kaip laikraščio „Dantis už dantį?“ priedas. Leido UAB „Kuras“. Tiražas 1991 m. – 75 000 egz., 1992 m. – 50 000 egz. Išėjo 13 numerių.
Rašė įvairiomis visuomeninio gyvenimo ir kultūros temomis.
Vyr. redaktorius Linas Jučas, atsakingasis redaktorius E. Varanavičius.
Klasikų asociacija

Klasikų Asociacija (lot. Societas Classica), įkurta 2007 m. gegužės 16 d., vienija Lietuvos filologus – klasikus, pedagogus, dėstančius klasikines kalbas bei Antikos civilizaciją, studentus, taip pat visus tuos, kurie tyrinėja ar aktyviai domisi Antikos paveldu plačiąja prasme (kalbos, literatūra, kultūra, istorija) ir yra suinteresuoti išsaugoti ir plėtoti Antikos studijų, kaip Europos tapatybės pamato, tradicijas Lietuvoje. Pagrindinis asociacijos veiklos tikslas – vienijant filologus klasikus skatinti ir vykdyti Antikos civilizacijos tyrimus, programas ir projektus, plėtoti klasikinių kalbų bei Antikos studijų tradicijas Lietuvoje, bendradarbiaujant su šalies ir tarptautinėmis organizacijomis skatinti klasikinės filologijos mokslo plėtrą ir pan. Asociacija daug dėmesio skiria pilietinių vertybių ir europietiškos tapatybės ugdymo per Antikos kultūros pažinimą projektams.
Sadberis

Istorija

Gyvenvietė pavadinta bendravardžio miestelio, esančio Safolko grafystėje (Anglija), vardu. Miestelio užuomazgos buvo stotis prie Kanados Ramiojo vandenyno geležinkelio. 1883–1884 m. aptiktos vario ir nikelio rūdos, kurių lydymas prasidėjo 1888 m.
AliExpress

Įmonės veikla

AliExpress.com veikia kaip tarpininkas tarp pirkėjo ir pardavėjo, aptarnaujantis mažmenininkus ir didmenininkus. Iš esmės tai yra „eBay“ ir „Amazon“ analogas, tiekiantis prekes iš Kinijos rinkos.
„Alibaba Group“ yra vienintelis Aliexpress partneris. Nors, AliExpress kompanija įkurta kinų, tačiau Kinijos vietinės rinkos vartotojai neturi priėjimo prie šio internetinio puslapio, nes šio puslapio tikslas yra užsienio rinkos. „Alibaba Group“ turi „Taobao“ bendrovę orientuotą į Kinijos rinką. Internetiniame puslapyje yra labai lengva surasti logistikos informaciją apie prekes: pirkimo reitingus, įvertinimus ir nuoširdžius žmonių atsiliepimus, kurie įsigijo ir panaudojo prekes. Klientai taip pat gauna užsakytų prekių sekimo numerius. Internetiniame puslapyje yra įmanoma nusipirkti įvairių prekių už didmeninę kainą. Parduotuvė siūlo prekių kategorijas kaip: mados aksesuarai, automobiliai ir apsauga, batai ir krepšiai, drabužiai, buitinė elektronika, namai ir sodas, mamos ir vaikai, mobilieji telefonai, planšetės, sporto įranga, grožis ir plaukai.
Greifenbergerio santechnikos dirbinių gamykla

Istorija

1879 m. vokiečių pramonininkas V. Šmidtas Kaune, Šančiuose pradėjo statyti vielos, vinių bei geležies dirbinių fabriką „Westfalia“, kuris veliau tapo viena stambiausių metalo dirbinių gamykla – visoje Rusijos imperijoje (1913 m. joje dirbo 1300 darbininkų). 1922 m. fabriką nupirko broliai Jonas Vailokaitis ir Juozas Vailokaitis, kurie vėliau įkūrė „Metalo“ įmonę. 1938 m. fabrikas-liejykla su 7,5 mln. Lt. kapitalu buvo didžiausia privati įmonė Lietuvoje. Sovietmečiu (nuo 1961 m.) čia veikė J. Greifenbergerio santechnikos įrenginių gamykla, gamintos kriauklės, vonios, radiatoriai ir kt. Gamykla pavadinta komunisto Juozo Greifenbergerio vardu. Sovietmečiu Šančių gyventojai fabriką vadino „Metalu“. Pro fabriko kaminus verždavosi tiršti dūmai, nudažantys aplinkinius kvartalus ruda spalva. Valdžia žmonėms skirdavo nemokamą pieną kaip kompensaciją už sveikatos gadinimą. 1976 m. įmonėje dirbo 1000 darbuotojų.
Palangos centrinis stadionas

Rekonstrukcija

Realūs darbai stadione prasidėjo 2014 m. 2015 m. vyko stadiono rekonstrukcija.  
Buvo įrengta speciali, stadionams ir aikštynams pritaikyta lietaus surinkimo nuotekų sistema, elektros tinklai, pakeista laistymo sistema. Įrengtos šuolių į tolį, rutulio stūmimo, disko ir kūjo metimo sektorių požeminės dalys. Atlikti kiti darbai (dažymas).
2015 m. rugpjūčio pradžioje iškilmingai atidarytas renovuotas stadionas. 
Palangos stadiono rekonstrukcija kainavo daugiau nei 650 tūkst. eurų.
Patrick Dogue

Biografija

2016 m. dėl aukštos vietos pasaulio reitinge pelnė teisę startuoti 2016 m. vasaros olimpinėse žaidynėse. Olimpiadoje sportininkas užėmė 6-ą vietą. 2017 m. Europos čempionate iškovotos bronzos medalis vyrų estafetėje.
2018 m. tapo pasaulio kariškių penkiakovės čempionu. Tais pačiais metais užėmė 4-ą vietą Europos čempionate. 2019 m. užėmė 11-a vietą Europos čempionate ir pelnė pakvietimą į 2020 m. vasaros olimpines žaidynes.
Troja (filmas)

Siužetas

Mikėnų karalius Agamemnonas su Achilo pagalba suvienija Graikijos tautas ir suruošia puotą, kurioje dalyvauja ir Trojos karaliaus Priamo sūnūs: princai Hektoras ir Paris. Išvykdamas namo, Paris pagrobia Agamemnono brolio, Spartos karaliaus Menelajaus žmoną Eleną. Paris nenori prarasti Elenos, Trojos karalius – savo sūnaus, o Menelajas savo žmonos. Tuo tarpu Agamemnonas nori ne tik padėti savo broliui Menelajui, bet ir užgrobti turtingą Troją. Achilas trokšta nemirtingos šlovės susikaudamas su Pario vyriausiuoju broliu Hektoru. Didžiulis graikų laivynas pajuda Trojos link. Jau pirmą dieną Achilo būrys, išsilaipinęs Trojos pakrantėje, užima ir išplėšia Trojos globėjo Apolono šventyklą. Kad nepralieti bereikalingo karių kraujo Paris iškviečia Menelajų į dvikovą, bet sužeistas pabėga ir slepiesi už Hektoro nugaros. Hektoras nužudo Menelajų. Graikai nesėkmingai puola Troją. Eilinį kartą Agamemnonas susipyksta su Achilu ir šis ketina su savo armija grįžti į Graikiją. Bet netikėta geriausio Achilo draugo Patroklo žūtis sugrąžina Achilą ir šis dvikovoje nugali Hektorą. Jo kūną arkliu nusitempią į stovyklą. Karalius Priamas slapta atvyksta pas Achilą ir prašo atiduoti sūnaus kūną, kad tinkamai galėtų palaidoti. Derybos sėkmingos ir paskelbiamas 12–kos dienų gedulas, bei karo paliaubos. Po 12 d. Odisėjas Agamemnonui pasiūlo panaudoti klastą užimant Troją – Trojos arklį. Paskutiniame mūšyje Agamemnonas žūsta nuo Priamo dukros, Hektoro sesers ir Achilo meilužės, Briseidės durklo, o Achilas nuo Pario strėlės.
Sofijos sritis

Miestai

Teritorija yra padalinta į 22 savivaldybes. Didesni srities miestai: Botevgradas, Etropolė, Ichtimanas, Kostinbrodas, Samokovas ir kiti.
Psichofiziologija

Psichofiziologija – psichologijos šaka, tirianti biologinių savybių (ypač nervinės sistemos) ir jų visumos reikšmę, taip pat jų vaidmenį nulemiant psichinę veiklą, pastovius individualius psichologinius skirtumus. Yra skiriama jutimo ir suvokimo psichofiziologija, mąstymo ir kalbos psichofiziologija, emocijų psichofiziologija ir taip toliau pagal psichologijos sritis.
Jai Ho

Dainos informacija

„Jai Ho“ buvo pirmiausiai skirtas kitam indų filmui „Yuvvraaj“, tačiau filmo režisierius Subhash Ghai manė, jog tai netinkama daina aktoriui Zayed Khan atlikti. A. R. Rahman atskleidė, jog Ghai dainoje pasiūlė naudoti žodžius Jai Ho. Po pasirodymo filme „Lūšnyno milijonierius“ daina buvo nominuota keliuose apdovanojimuose, kaip kad Broadcast Film Critics Association apdovanojimuose, 2008 m. Satellite apdovanojimuose ir 2008 m. Hiustono filmų kritikų bendruomenės apdovanojimuose. 2009 m. daina pelnė „Oskarą“ kategorijoje „Geriausia originali daina filme“.
Dainos žodžiai daugiausiai hindi kalbos, urdu ir punjabi kalba ir yra keletas žodžių ispanų kalba. Pasak Rahman, „Jai Ho“ yra „kaip vizija, kai visas pasaulis švenčią pergalę“.
Sukhwinder Singh yra pagrindinis iš keturių dainininkų. Vijay Prakash dainuoja aukštas „Jai Ho“ vietas. Mahalakshmi Iyer dainuoja urdu kalbos žodžius, o Tanvi Shah dainuoja ispanų kalbos žodžius.
2009 m. kovą norėdama paįvairinti savo rinkimų kampaniją, Indijos valdančioji Kongreso partija nusipirko teises į „Jai Ho“. Muzikos kompanija, kuriai priklauso ši daina, gavo daugiau nei 200 000 JAV JAV dolerių už panaudojimą. Yra nufilmuotas video šiai dainos versijai.
Dainos originalas pelnė sėkmę Billboard topuose. Daina pasiekė #8 vietą „Top Digital Track“ tope.

Vaizdo klipas

Vaizdo klipo premjera įvyko 2009 m. kovo 13 d. Klipas atkuria momentus iš filmo „Lūšnyno milijonierius“. Klipas nufilmuotas Tramway Museum geležinkelio stotyje Vienoje, Austrija. Klipo režisierius Thomas Kloss. Daina buvo nominuota 2009 m. MTV Video Music Awards.

Pasirodymas topuose

Daina debiutavo topuose Billboard Hot 100 ir Canadian Hot 100 100-oje pozicijoje. Kitą savaitę Hot 100 tope iš 100 vietos į 15 pateko dėl „Jai Ho“ pardavimų, kurie siekė 103 000 kopijų bei 27 000 parduotų „Dolls“ versijos kopijų. Daina taip pat tą savaitę debiutavo Pop 100 tope 20-oje pozicijoje. 
Canadian Hot 100 tope daina pasiekė 2009 m. kovo 13 d. #5 vietą. Jungtinės Karalystės tope UK Singles Chart daina įžengė į topą 20-oje pozicijoje, ir po dviejų savaičių daina pasiekė trečiąją vietą. Tai šeštasis Dolls top 3-tuko singlas šioje šalyje. Australijoje singlas debiutavo aukštoje dešimtoje vietoje ARIA tope, ir vėliau pasiekė aukščiausią #1 vietą. Tai antrasis „The Dolls“ pirmos vietos singlas čia.
Europoje daina taip pat pasiekė populiarumą. Eurochart Hot 100 Singles tope daina pasiekė antrąją poziciją. #2 vietą daina tenkinosi ir Naujosios Zelandijos tope RIANZ, Italijos tope FIMI bei Rumunijoje. Šis singlas pasiekė pirmąją vietą Suomijoje, Graikijoje, Airijoje bei Turkijoje.
Zigmantas Galminas

Zigmantas Galminas (1937 m. spalio 22 d. Rupšiuose, Žarėnų valsčius) – Lietuvos inžinierius hidrotechnikas, technologijos mokslų daktaras.

Biografija

1960 m. baigė Lietuvos žemės ūkio akademiją. 1975 m. technikos mokslų kandidatas.
1960–1963 m. Raseinių melioracijos statybos valdybos darbų vykdytojas, gamybos skyriaus viršininkas. 1963–1972 m. Melioracijos komiteto skyriaus viršininko pavaduotojas, Melioracijos ir vandens ūkio ministerijos Vyriausiosios melioracijos ir kultūrtechnikos darbų skyriaus viršininkas. 1975–2003 m. Lietuvos žemės ūkio akademijos (nuo 1996 m. Lietuvos žemės ūkio universitetas) dėstytojas, 1993–2003 m. Melioracijos katedros vedėjas; nuo 1982 m. docentas.
Mokslinio darbo kryptis – šlapių žemių sausinimas.